Իսկապես ծանր ժամանակներ են սպասվում, ինչպես՝ Արցախում 1992 թ․-ի ձմռանն ու ամբողջ 1993 թ․-ին։ «Մարտակերտը» նորից սպառնալիքի տակ է հայտնվելու և խոսքը քաղաքի մասին չէ, այլ ժամանակավոր կառավարության գործունեության արդյունավետության։ Հեշտ չի լինելու։ Հին համակարգը ռևանշիստական դիրքերից պարբերաբար վերակենդանանալու նշաններ է ցույց տալու՝ փորձելով արգելակել ամեն մի փոփոխություն և նորարարություն։ Հեշտ չի լինելու նաև կոռուպցիայի և օլիգարխիկ համակարգի դեմ մղվող պայքարը։ Պրակտիկան փաստում է, որ օլիգարխիայի դեմ հաղթանակ տոնելը դեռ չի նշանակում այդ նույն օլիգարխիայի պարտությունը, քանի որ օլիգարխիան կերպափոխվելու և նոր դեմքով հանդես գալու բնածին հատկություն ունի։ Չափազանց շատ են օրինակները, երբ արատավոր համակարգի դեմ պայքարողները որպես վերջնական արդյունք դարձել են հենց այդ համակարգի անբաժանելի մասնիկները։ Բայց, անկախ ամեն ինչից, մենք լավատես ենք։